ጠቅላይ ሚኒስትር ኃይለማርያም በደቡብ ሱዳን የተከሰተው ግጭት በአስቸኳይ እንዲቆም ጠየቁ
– የወቅቱ የአፍሪካ ሕብረትና የምስራቅ አፍሪካ በይነ መንግስታት (ኢጋድ) ሊቀመንበር ጠቅላይ ሚኒስትር ኃይለማርያም ደሳለኝ በደቡብ ሱዳን የተከሰተው ግጭት በአስቸኳይ እንዲቆምና ድርድር እንዲጀመር ጠየቁ፡፡ጠቅላይ ሚኒስትሩ ጥሪውን ያቀረቡት ኢጋድና የአፍሪካ ህብረት ከሌሎች ባለድርሻ አካላት ጋር በመሆን ከደቡብ ሱዳን ፕሬዝዳንት ሳልቫኪር እና ከሌሎች የሀገሪቱ ወገኖች ጋር በጉዳዩ ዙርያ ውይይት እያደረጉ ባሉበት ወቅት ነው፡፡አፍሪካ ሕብረትና ኢጋድ የተለያዩ ሚሊሺያዎች የሚያደርጓቸው ፍልሚያዎችና የጎሳዎች ግጭት በጣም እንዳሳሰባቸው ገልፀዋል፡፡በአሁኑ የገና  በዓል የሰላምና የሰብአዊ መብቶች የህዝብ፣ የግልና የቡድን ዋና ዋና እሴቶች  አካል በመሆናቸው ይህ አስጊ ሁኔታ እንዲቆምም ጠቅላይ ሚኒስትሩ ጠይቀዋል፡፡ጠቅላይ ሚኒስትር ኃይለማርያም በሀገሪቱ ሁሉንም ወገኖች ያሳተፈ አስቸኳይ ድርድር እንዲካሄድ፣ የኃይል እርምጃ እንዲቆምና የህግ የበላይነት እንዲከበር አሳስበዋል፡፡ጠቅላይ ሚኒስትሩ በደቡብ ሱዳን ህገ-መንግስታዊ ስርዓቱ በሰላማዊ መልክ እንዲቀጥል ሁሉም ወገኖች ያላቸውን ፍላጎት አድንቀው ለዚሁ አመቺ ሁኔታ እንዲፈጠር ጥሪያቸውን አስተላልፈዋል፡፡ የሚመለከታቸውን ወገኖች ለማነጋገር ጠቅላይ ሚኒስትር ኃይለማርያም ወደ ደቡብ ሱዳን ማምራታቸውንም የውጭ ጉዳይ ሚኒስቴር መግለፁን የኤሬቴድ ዘግቧል።